Návrh
ZÁKON
z ................. 2012,
ktorým sa mení a dopĺňa zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z. a o zmene a doplnení zákona č. 326/2005 Z. z. o lesoch v znení neskorších predpisov
Národná rada Slovenskej republiky sa uzniesla na tomto zákone:
Čl. I
Zákon č. 274/2009 Z. z. o poľovníctve a o zmene a doplnení niektorých zákonov v znení zákona č. 72/2012 Z. z. sa mení a dopĺňa takto:
1.	V § 2 písm. a) sa slová „od 1. novembra kalendárneho roka do 28. februára nasledujúceho kalendárneho roka“ nahrádzajú slovami „určené obvodným lesným úradom v sídle kraja“.
2.	V § 2 písm. i) sa za slovom „medvedíkovitého“ vkladá „a šakala zlatého“
3.	V § 2 písm. t) znie:
„t) vyhradeným poľovným revírom poľovný revír, v ktorom výmera poľovných pozemkov vo vlastníctve štátu presahuje dve tretiny celkovej výmery poľovného revíru a ministerstvo z dôvodu zachovania kvality genofondu niektorých druhov zveri rozhodne o vyhradenom užívaní poľovného revíru,“.
Doterajšie písmená t) až z) sa označujú písmeno u) až aa).
4.	V § 2 písm. w) sa za slovo „ktorého“ vkladá slovo „poľovných“.
5.	V § 3 ods. 2 sa vypúšťa písmeno b).
Doterajšie písmeno c) sa označuje ako písmeno b).
6.	V § 3 ods. 3 sa číslovka „1 000“ nahrádza číslovkou „500“ a číslovka „2 000“ sa nahrádza číslovkou „1 000“.
7.	V § 3 ods. 5 sa vypúšťa posledná veta.
8.	V § 4 ods. 1 sa za slovo „pozemku“ vkladá čiarka a slová „z ktorého má byť poľovný revír uznaný“.
9.	V § 4 ods. 4 písmeno e) znie:
„e) zápisnicu zo zhromaždenia vlastníkov poľovných pozemkov podľa § 5 ods. 5; zápisnica sa nevyžaduje, ak je vlastníkom poľovných pozemkov jediná osoba.“.
10.	V § 4 ods. 7 sa vypúšťa písmeno c).
11.	§ 4 sa dopĺňa odsekom 8, ktorý znie:
„(8) Ak pozemok prestal spĺňať podmienky nepoľovnej plochy, obvodný lesný úrad  ho vyhlási za poľovný pozemok a súčasne z vlastného podnetu rozhodne o jeho  pričlenení k uznanému  poľovnému revíru.“.
12.	§ 5 vrátane nadpisu znie:
„§ 5
Zhromaždenie vlastníkov poľovných pozemkov
(1)	Vlastníci poľovných pozemkov rozhodujú o podaní žiadosti o uznanie poľovného revíru na zhromaždení vlastníkov poľovných pozemkov (ďalej len „zhromaždenie“).
(2)	Na zhromaždení práva vlastníka vykonáva orgán alebo organizácia podľa osobitných predpisov.6)
(3)	Zhromaždenie zvoláva verejnou vyhláškou najmenej jedna tretina vlastníkov poľovných pozemkov, počítaná podľa výmery pozemkov navrhovaných na začlenenie do poľovného revíru.
(4)	Zhromaždenie je uznášaniaschopné, ak je prítomná najmenej nadpolovičná väčšina vlastníkov poľovných pozemkov, počítaná podľa výmery pozemkov navrhovaných na začlenenie do poľovného revíru. Zhromaždenie rozhoduje nadpolovičnou väčšinou, počítanou podľa výmery poľovných  pozemkov navrhovaných na začlenenie do poľovného revíru.
(5)	Prítomní vlastníci poľovných pozemkov sa zapisujú do listiny prítomných, ktorá obsahuje názov a sídlo právnickej osoby alebo meno a bydlisko fyzickej osoby, ktorá je vlastníkom poľovných pozemkov, výmera poľovných pozemkov pripadajúca jednotlivým osobám a podiel výmery vlastnených poľovných pozemkov k navrhovanej výmere poľovného revíru. Priebeh zhromaždenia sa osvedčuje notárskou zápisnicou7), ktorej prílohou je listina prítomných.
(6)	Na zhromaždení má vlastník poľovného pozemku váhu hlasu podľa podielu výmery vlastnených poľovných pozemkov k navrhovanej výmere poľovného revíru.
(7)	Zhromaždenie si zvolí ním určený počet splnomocnencov, ktorým určí rozsah zastupovania vlastníkov poľovných pozemkov podľa tohto zákona.“.
Poznámka pod čiarou k odkazu 6 znie:
„6) Napríklad § 34 ods. 3 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov, § 2 ods. 1 písm. a) zákona Národnej rady Slovenskej republiky č. 181/1995 Z. z. o pozemkových spoločenstvách v znení neskorších predpisov, § 63 zákona č. 543/2002 Z. z. o ochrane prírody a krajiny v znení zákona č. 479/2005 Z. z., § 7 ods. 3 zákona č. 504/2003 Z. z. o nájme poľnohospodárskych pozemkov, poľnohospodárskeho podniku a lesných pozemkov a o zmene niektorých zákonov v znení neskorších predpisov, § 50 ods. 6 zákona č. 326/2005 Z. z. o lesoch v znení neskorších predpisov.“.
13.	V § 6 ods. 6 písmeno c) vypúšťa.
14.	V § 9 písm. b) sa na konci ustanovenia čiarka nahrádza bodkočiarkou a dopĺňajú slová „dotknutými poľovnými pozemkami sú tie, ktoré majú byť začlenené do iného poľovného revíru,“.
15.	V § 10 ods. 1 sa za slová „vlastník poľovného revíru“ vkladajú slová „alebo vlastníci spoločného poľovného revíru“.
16.	V § 10 ods. 5 sa vypúšťajú slová „skupín vlastníctva,“.
17.	V § 11 ods. 2 sa na konci vety pripájajú slová „(ďalej len „zmluva“)“.
18.	V § 12 ods. 1 sa slová „(ďalej len „zmluva vlastníkov“)“ nahrádzajú slovami „všetkých vlastníkov poľovných pozemkov“.
19.	V § 12 ods. 2 sa vypúšťa slovo „vlastníkov“.
20.	V § 12 ods. 2 sa dopĺňa písmom i), ktoré znie:
„i) notársku zápisnicu podľa § 5 ods. 5.“.
21.	V § 13 ods. 1 sa vypúšťajú slová „o užívaní poľovného revíru (ďalej len „zmluva“)“.
22.	V § 13 ods. 2 sa vypúšťajú slová za bodkočiarkou.
23.	Za § 13 sa vkladá § 13a, ktorý vrátane nadpisu znie:
„§ 13a
Užívanie poľovného revíru s viac ako dvojtretinovou väčšinou poľovných pozemkov vo vlastníctve štátu
(1)	Na poľovný revír, v ktorom výmera poľovných pozemkov vo vlastníctve štátu presahuje dve tretiny celkovej výmery poľovného revíru sa nevzťahuje postup podľa § 5. Právnická osoba9) spravujúca väčšinu výmery poľovných pozemkov vo vlastníctve štátu na základe výberového konania uzatvorí zmluvu.
(2)	Právnická osoba9) pri výbere užívateľa poľovného revíru zohľadňuje tieto kritériá:
a)	navrhovaná výška náhrady za užívanie poľovného revíru – 40 %,
b)	kvalita výhľadového plánu poľovníckeho hospodárenia v poľovnom revíri s dôrazom na určené ciele – 30 %,
c)	poznatky z užívania iných poľovných revírov z predchádzajúceho obdobia – 30 %.
(3)	Postup podľa odseku 1 sa nepoužije, ak ministerstvo z dôvodu zachovania kvality genofondu niektorých druhov zveri rozhodne o vyhradenom užívaní poľovného revíru (ďalej len „vyhradený poľovný revír“), v rozhodnutí určí užívateľa poľovného revíru a dobu užívania na 15 rokov.
(4)	Užívateľom podľa odseku 3 môže byť právnická osoba9) alebo právnická osoba podľa § 13 ods. 1 písm. d), ktorá uskutočňuje lov zveri svojimi zamestnancami.
(5)	Vlastníkovi poľovného pozemku začleneného do vyhradeného poľovného revíru patrí náhrada podľa sadzobníka uvedeného v prílohe č. 2.“.

Poznámka pod čiarou k odkazu 9 znie:
„9) § 34 zákona Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov.
§ 2 písm. q) zákona č. 326/2005 Z. z. o lesoch v znení neskorších predpisov.“.
24.	V § 15 sa vypúšťa odsek 2
Doterajší odsek 3 sa označuje ako odsek 2.
25.	V § 17 ods. 1 písmeno f) znie:
„f) výpoveďou z dôvodu nedodržania podmienok zmluvy, postupom podľa § 5,“.
26.	V § 17 ods. 2 sa slovo „vlastník“ nahrádza slovami „doterajší užívateľ“.
27.	§ 17 sa dopĺňa odsekom 3, ktorý znie:
„(3) Obvodný lesný úrad zmluvu ku dňu zániku vyradí z evidencie.“.
28.	V § 19 ods. 7 znie:
„(7) Obvodný lesný úrad odvolá poľovníckeho hospodára z funkcie, ak
a)	si neplní povinnosti podľa odseku 9 alebo prekračuje svoje oprávnenia podľa odseku 10,
b)	prestal spĺňať podmienky podľa odseku 2,
c)	sa dopustí priestupku podľa § 76,
d)	o odvolanie požiada užívateľ poľovného revíru na základe výsledku volieb po uplynutí funkčného obdobia.“.
29.	V § 19 sa odsek 8 dopĺňa písmenami d) a e), ktoré znejú:
„d) zánikom zmluvy o užívaní poľovného revíru,
e) skončením pracovného pomeru alebo obdobného pracovného vzťahu k užívateľovi poľovného revíru.“.
30.	V § 19 ods. 9 sa vypúšťa písmeno i).
Doterajšie písmeno j) sa označuje ako písmeno i).
31.	§ 19 sa dopĺňa odsekom 11, ktorý znie:
„(11) Osoba, ktorá bola odvolaná z funkcie poľovníckeho hospodára podľa odseku 6 alebo 7, alebo jej funkcia zanikla podľa odseku 8 okrem písm. c), je povinná do piatich dní od tejto skutočnosti odovzdať evidenciu uvedenú v odseku 9 písm. e) a nepoužité značky na označovanie raticovej zveri a veľkých šeliem užívateľovi poľovného revíru.“.
32.	V § 20 ods. 2 písm. a) sa slovo ,,zveri“ nahrádza slovami ,,voľne žijúcich živočíchov12a)“.
Poznámka pod čiarou k odkazu 12a znie:
„12a) § 2 ods. 2 písm. j) zákona č. 543/2002 Z. z.“.
33.	V § 20 ods. 2 písm. c) sa za slovom ,,revíru“ vypúšťa čiarka a slovo ,,zvernice“.
34.	V § 21 ods. 1 písm. a) sa slová ,,okrem zverníc (§ 6)“ nahrádzajú slovami ,,ako aj jedince pochádzajúce z umelého oplodnenia“.
35.	V § 21 ods. 1 písm. d) sa za slovo ,,druh16)“ vkladajú slová „voľne žijúceho“.
36.	V § 24 ods. 3 písm. e) sa vypúšťajú sa slová ,,okrem zverníc (§ 6)“.
37.	§ 24 sa dopĺňa odsekom 9, ktorý znie:
„(9) Obvodný lesný úrad  môže po písomnom súhlase vlastníka poľovného pozemku a užívateľa poľovného revíru povoliť výnimku zo zákazu uvedeného v odseku 3 písm. k) aj iným právnickým osobám alebo fyzickým osobám. Odvolanie proti rozhodnutiu o povolení výnimky nemá odkladný účinok.“.
38.	§ 26 ods. 1 sa dopĺňa písmenom p), ktoré znie:
,,p) viesť aktuálny zoznam poľovníckych zariadení a ich umiestnenie na mape poľovného revíru.“.
39.	V § 32 ods. 1 písm. a) sa za slovo „organizáciou“ vkladajú slová „poskytujúcou všeobecne prospešné služby podľa osobitného predpisu25a)“.
Poznámka pod čiarou odkazu 25a znie:
„25a) § 50 ods. 4 písm. d) zákona č. 595/2003 Z. z. o dani z príjmu v znení neskorších predpisov.“.
40.	V § 32 ods. 2 sa na konci vkladá čiarka a slová „ktoré majú právnu subjektivitu v rozsahu určenom v stanovách poľovníckej organizácie.“.
41.	V § 33 ods. 2 písm. h) sa slovo ,,jednotkách“ nahrádza slovom ,,zložkách“.
42.	V § 34 ods. 1 sa za slovo „register“ vkladajú slová „poľovníckych organizácií (ďalej len „centrálny register“)“.
43.	§ 34 ods. 1 sa dopĺňa písmenami f) a g), ktoré znejú:
„f) údaje o organizačných zložkách poľovníckych organizácií, ktoré majú odvodenú právnu subjektivitu:
1.	názov,
2.	sídlo,
3.	štatutárny zástupca, meno, priezvisko, rodné číslo, adresa trvalého pobytu a kontaktné údaje,
4.	dátum vzniku,
5.	identifikátor, ktorým je číslo pozostávajúce z identifikačného čísla poľovníckej organizácie lomeno poradové číslo pridelené poľovníckou organizáciou,
g) dátum vzniku poľovníckej organizácie.“.
44.	V § 35 ods. 2 sa za slovo ,,výboru“ dopĺňajú slovami ,,alebo prípravnému výboru“.
45.	V § 35 ods. 3 sa slová „splnomocnencovi prípravného výboru“ nahrádzajú slovami „podľa odseku 2“ a za slovo „výboru“ sa vkladajú slová „alebo prípravného výboru“.
46.	V § 36 ods. 1 sa za slovo ,,splnomocnencovi“ vkladajú slová ,,prípravného výboru alebo prípravnému výboru“.
47.	V § 40 sa za slovo ,,úrad“ vkladá ,,ministerstvu a“.
48.	V § 53 odsek 6 sa dopĺňa veta „Pri love husí a kačíc na ťahu podľa § 55 ods. 9 nemusí byť užívateľom poľovného revíru vydané povolenie na lov poľovníckemu hosťovi, ktorý vykonáva lov za prítomnosti člena poľovníckej organizácie alebo zamestnanca užívateľa poľovného revíru.“.
49.	V § 54 sa vypúšťa odsek 2.
Doterajší odsek 3 sa označuje ako odsek 2.
50.	V § 56 ods. 7 druhej vete sa za slovo „úrad“ vkladá slovo ,,spravidla“.
51.	V § 56 sa vkladá odsek 9, ktorý znie:
„(9) Ministerstvo môže povoliť aj iný spôsob lovu ako je uvedený v § 55 a 58.“.
52.	V § 61 ods. 1 sa vypúšťa posledná veta.
53.	§ 65 ods. 2 písmeno b) znie:
„b) chytanie do pascí, ktoré nie sú založené na princípe selektívneho odchytu; za selektívny odchyt sa považuje odchyt, pri ktorom
1.	je ulovená zver živá,
2.	odchytové zariadenie je konštruované tak, aby sa zver po zachytení nezranila,
3.	užívateľ revíru vykoná kontrolu odchytového zariadenia minimálne raz za 24 hodín, pričom chránené živočíchy a poľovnú zver, ktorá sa v danom čase neloví, vypustí.“.
54.	§ 65 odsek 2 sa dopĺňa písmenom n), ktoré znie:
„n) strieľanie na zver poloautomatickými alebo automatickými zbraňami so zásobníkom na viac ako dva náboje.“.
55.	V § 65 odsek 3 úvodná veta znie „Okrem skutkových podstát prečinov podľa osobitného predpisu34) nie je povolené“.
56.	V § 65 sa vypúšťa odsek 9.
57.	§ 67 vrátane nadpisu sa vypúšťa.
Poznámky pod čiarou k odkazom 41 a 42 sa vypúšťajú.
58.	§ 72 sa dopĺňa písmenom v), ktoré znie:
„v) rozhoduje o vyhradenom poľovnom revíri podľa § 13a.“.
59.	V § 73 sa vypúšťa písmeno e).
Doterajšie písmená f) až n) sa označujú e) až m).
60.	V § 74 odsek 1 písmeno b) sa na konci pripájajú slová „a podľa § 4 ods. 7 a o vyhlásení pozemku za poľovný podľa § 4 ods. 8“.
61.	V § 74 odsek 1 písmeno e) znie:
„e) povolení výnimky zo zákazu podľa § 24 ods. 9,“.
62.	V § 76 odsek 1 znie:
„(1) Priestupku na úseku poľovníctva sa dopustí ten, kto
a)	porušuje zákaz alebo povinnosť na ochranu a zachovanie genofondu zveri podľa § 20 a § 21,
b)	porušuje povinnosti pri držbe a chove zveri v zajatí podľa § 22,
c)	nepredloží poľovnícku trofej na prehliadku poľovníckych trofejí podľa § 23,
d)	porušuje povinnosť alebo zákaz na úseku ochrany poľovníctva podľa § 24; okrem § 24 ods. 3 písm. g) a i),
e)	ako užívateľ poľovného pozemku neplní povinnosti podľa § 25,
f)	neodovzdá preukaz alebo odznak poľovníckej stráže podľa § 28 ods. 7,
g)	ako člen poľovníckej stráže poruší alebo neplní povinnosť alebo prekročí oprávnenia podľa § 29,
h)	ako vedúci spoločnej poľovačky neplní alebo poruší povinnosti podľa § 59,
i)	vykonáva lov zveri bez dokladov uvedených v § 53 ods. 1,
j)	neplní iné povinnosti ustanovené týmto zákonom alebo uložené na jeho základe alebo opatrenia orgánov štátnej správy poľovníctva.“.
63.	V § 76 ods. 5 sa vypúšťajú slová „predtým uloženej“.
64.	§ 77 vrátane nadpisu znie:
„§ 77
Disciplinárne previnenia
(1) Disciplinárnym previnením je konanie držiteľa poľovného lístka, ktoré nevykazuje znaky trestného činu34), priestupku podľa § 76 alebo iného správneho deliktu podľa § 78 a je v rozpore s disciplinárnym poriadkom vydaným komorou.
(2) Disciplinárne previnenie rieši komora podľa disciplinárneho poriadku.“.
65.	§ 78 ods. 3 písmeno d) znie:
,,d) ako užívateľ poľovného pozemku neplní povinnosti podľa § 25,“.
66.	V § 78 ods. 6 sa číslica „3“ nahrádza číslicou „4“.
67.	
Za § 80 sa vkladá § 80a, ktorý vrátane nadpisu znie:
„§ 80a
Prechodné ustanovenia k úprave účinnej od 1. marca 2013
(1)	Správne konania podľa § 80 ods. 3 sa dňom 1. marca 2013 zastavujú.
(2)	Poľovnícke organizácie, ktoré sa členia na organizačné zložky sú povinné do 30. júna 2013 predložiť do centrálneho registra údaje podľa § 34 ods. 1 písm. f).“.
68.	V prílohe č. 2 v nadpise sa slovo „nájomného“ nahrádza slovom „náhrad“.
69.	V prílohe č. 2 tabuľke ,,Oblasti s chovom malej zveri“ v položke „Srnec“, podpoložke Srnec sa číslica „0,20“ nahrádza číslicou ,,0,25“ a číslica „0,25“ sa nahrádza číslicou „0,20“.
Čl. II
Zákon č. 326/2005 Z. z. o lesoch v znení zákona č. 275/2007 Z. z., zákona č. 359/2007 Z. z., zákona č. 360/2007 Z. z., zákona č. 540/2008 Z. z., zákona č. 499/2009 Z. z., zákona č. 117/2010 Z. z. a zákona č. 96/2012 Z. z. sa mení a dopĺňa takto:
V § 31 ods. 5 sa za číslicu „53“ vkladajú slová „a podľa osobitného predpisu45ab)“.
Poznámka pod čiarou k odkazu 45ab znie:
„45ab) § 2 písm. y) a § 27 ods. 4 zákona č. 274/2009 Z. z. o poľovníctve a o zmene a doplnení niektorých zákonov v znení neskorších predpisov.“.
Čl. III
Tento zákon nadobúda účinnosť 1. marca 2013.